
Θέματα χρηματοδότησης και αναπτυξιακή πολιτική

Το πλαίσιο

Το πρόβλημα της πρόσβασης των μικρών επιχειρήσεων στη χρηματοδότηση δεν είναι κάτι καινούριο, αν και έχει επιδεινωθεί εν μέσω κρίσης σε επίπεδα που απειλείται μαζικά η βιωσιμότητα ακόμα και κατά τα άλλα υγιών μικρών επιχειρήσεων. Υπάρχει πλήθος ερευνών και μελετών που αποδεικνύουν ότι η χώρα μας είναι, και ήταν, ακόμα και πριν την κρίση, στην πρώτη θέση μεταξύ των χωρών της ευρωζώνης αναφορικά με το πρόβλημα αυτό. 

Αναφορικά με την τρέχουσα κατάσταση, σύμφωνα με την πιο πρόσφατη έρευνα της ΕΚΤ (Νοέμβριος 2014) σχετικά με την πρόσβαση των ΜΜΕ στη χρηματοδότηση, η χώρα μας καταλαμβάνει την πρώτη θέση στο χρηματοδοτικό κενό, όπου μάλιστα είναι χαρακτηριστικό ότι τα ελάχιστα επίπεδα της χώρας βρίσκονται πάνω από τα μέγιστα επίπεδα όλων των υπόλοιπων χωρών της ευρωζώνης για όλη την περίοδο από το 2010 μέχρι και σήμερα (με μοναδική εξαίρεση την Πορτογαλία, για την οποία ωστόσο παρατηρείται μεγάλη μείωση του κενού τα τελευταία δύο χρόνια)

Αναφορικά με τη διαχρονικότητα του προβλήματος, η χώρα μας συγκεντρώνει το υψηλότερο σκορ στα ποσοστά των επιχειρήσεων που δηλώνουν την πρόσβαση στη χρηματοδότηση ως το σημαντικότερο πρόβλημα ανά χώρα, από την πρώτη κιόλας έρευνα της ΕΚΤ, το πρώτο εξάμηνο του 2009, πριν δηλαδή ξεσπάσει η κρίση στη χώρα μας. Το εύρημα αυτό είναι ιδιαίτερα σημαντικό, καθώς δείχνει ότι οι μικρές επιχειρήσεις αντιμετώπιζαν πρόβλημα πρόσβασης στη χρηματοδότηση ακόμα και πριν την κρίση.

Το πρόβλημα στην Ελλάδα λοιπόν έχει δύο διαστάσεις. Πρώτον, οι μικρές επιχειρήσεις αντιμετωπίζουν σήμερα ένα πρόβλημα εξαιρετικά μειωμένης ρευστότητας, εν μέσω κρίσης, εξαιτίας των γνωστών προβλημάτων που αντιμετωπίζουν οι τράπεζες, ιδιαίτερα δηλαδή από το 2010 έως και σήμερα. Δεύτερον, εντοπίζονται δομικές και μακροπρόθεσμες δυσκολίες των μικρών επιχειρήσεων να αποκτήσουν πρόσβαση σε χρηματοδότηση, ακόμα και στην προ-κρίσης εποχή (η Ελλάδα συγκεντρώνει το υψηλότερο σκορ στο διάγραμμα 1 ακόμα και το πρώτο εξάμηνο του 2009, πριν δηλαδή ξεσπάσει η κρίση στη χώρα). 

Η ΓΣΕΒΕΕ αναγνωρίζει τις δύο διαφορετικές διαστάσεις του προβλήματος και έχει ήδη καταθέσει διακριτές προτάσεις στους αντίστοιχος άξονες.

Α. Αντιμετώπιση του προβλήματος της τρέχουσας κατάστασης 

Οι προτάσεις της ΓΣΕΒΕΕ στον Άξονα αυτό είναι οι εξής:

· Ανάγκη για μεγαλύτερη ευελιξία στα προγράμματα του λεγόμενου «νέου ΕΣΠΑ». Η ευελιξία αφορά τη γεωγραφική ανακατανομή των μέσων χρηματοοικονομικής τεχνικής (ΜΧΤ) και την απλοποίηση των διοικητικών απαιτήσεων που συνδέονται με τα υφιστάμενα ΜΧΤ, σε σχέση κυρίως με τις διαδικασίες υποβολής των αιτήσεων, παρακολούθησης, κατάρτισης εκθέσεων και αξιολόγησης. 

· Αντιμετώπιση συγκεκριμένων δυσκολιών που εντοπίζονται στη διαδικασία έγκρισης των αιτήσεων χρηματοδότησης από ΜΧΤ. Συγκεκριμένα, παρατηρούνται σημαντικές αποκλίσεις ανάμεσα στα ποσοστά νομικών δεσμεύσεων για χρηματοδοτήσεις και των τελικών δαπανών προς τις επιχειρήσεις. Οι βασικότεροι λόγοι για τις αποκλίσεις αυτές φαίνεται να είναι οι εξής:

· Έλλειψη ασφαλιστικής και φορολογικής ενημερότητας

· Καταγραφή στην ΤΕΙΡΕΣΙΑΣ Α.Ε.

· Μειωμένη πιστοληπτική ικανότητα λόγω αδύναμων οικονομικών στοιχείων εν μέσω κρίσης

Εάν αντιμετωπιστούν τα παραπάνω εμπόδια κατά τη διαδικασία έγκρισης των ΜΧΤ, αναμένεται να αντιμετωπιστεί και ένα από τα βασικότερα ζητήματα που εμφανίστηκαν στο ΕΣΠΑ 2007-2013, η μεγάλη δηλαδή απόκλιση ανάμεσα στα ποσοστά νομικών δεσμεύσεων και τελικών δαπανών. Είναι μεν κατανοητό ότι το πρόβλημα της μειωμένης πιστοληπτικής ικανότητας οφείλεται στο μακροοικονομικό περιβάλλον και δεν μπορεί να αντιμετωπιστεί εύκολα, ωστόσο τα θέματα της έλλειψης ασφαλιστικής και φορολογικής ενημερότητας και της καταγραφής στην ΤΕΙΡΕΣΙΑΣ Α.Ε. μπορούν να αντιμετωπιστούν και να βοηθήσουν ουσιωδώς στην εμφάνιση σημαντικά υψηλότερων ποσοστών απορροφητικότητας των ΜΧΤ.

· Αύξηση των διαθέσιμων μέσων παροχής κεφαλαίων κίνησης για τις ΜμΕ. Στην τρέχουσα κατάσταση η παροχή ρευστότητας είναι το βασικότερο πρόβλημα που αντιμετωπίζουν οι επιχειρήσεις, ενώ η ζήτηση για επενδύσεις είναι ακόμα σχετικά μικρή, καθώς η πλειοψηφία τους λειτουργεί σε ένα ποσοστό μόνο του συνόλου του δυναμικού τους.

· Δημιουργία εργαλείων εγγυοδοσίας με βάση τις παρεχόμενες ασφάλειες από τους επιχειρηματίες, ως εγγύηση για λήψη χρηματοδότησης.  

· Δημιουργία εργαλείου μικροχρηματοδότησης (microfinance). Το εν λόγω εργαλείο απουσιάζει από την προσφορά προϊόντων πίστωσης στη χώρα μας, παρόλο που θεωρούμε ότι ταιριάζει απόλυτα με τις ιδιαιτερότητες της επιχειρηματικότητας στη χώρα, η οποία στηρίζεται σε μεγαλύτερο βαθμό στις πολύ μικρές επιχειρήσεις σε σχέση με όλες τις υπόλοιπες χώρες της ευρωζώνης.

· Ανάγκη αποτελεσματικής ενημέρωσης των ΜμΕ ως τελικών χρηστών σχετικά με την ύπαρξη των ΜΧΤ. Έρευνα του ΙΜΕ-ΓΣΕΒΕΕ έδειξε ότι η πλειοψηφία των μικρών επιχειρήσεων είναι στην ουσία ανενημέρωτη σχετικά με την ύπαρξη αυτών των χρηματοδοτικών εργαλείων.

Β. Αντιμετώπιση του διαχρονικού προβλήματος της δομής του χρηματοδοτικού συστήματος 

Όπως αναλύθηκε στην εισαγωγή, ιδιαίτερης σημασίας κρίνεται η ελλιπέστατη υποδομή του χρηματοδοτικού συστήματος στη χώρα μας, καθώς το περιβάλλον που φαίνεται να δημιουργείται θα αποτελείται αποκλειστικά από τέσσερις μεγάλες, συστημικές τράπεζες, με ό,τι αυτό σημαίνει σχετικά με τη στόχευσή τους και τις αντίστοιχες επιλογές κατεύθυνσης των ροών χρηματοδότησης. Είναι γνωστό ότι οι μικρές και πολύ μικρές επιχειρήσεις βρίσκονται ουσιαστικά εκτός αγοράς στόχου για τις τράπεζες αυτές. 

Η ΓΣΕΒΕΕ έχει ήδη καταθέσει συγκεκριμένες προτάσεις με στρατηγική κατεύθυνση τη διεύρυνση των χρηματοδοτικών υποδομών της χώρας, μέσω της δημιουργίας συμπληρωματικών προς τις συστημικές τράπεζες δομών χρηματοδότησης. Η έννοια της συμπληρωματικότητας έγκειται στο γεγονός ότι οι νέες αυτές δομές δεν στοχεύουν στα βασικά τμήματα της αγοράς των μεγάλων συστημικών τραπεζών, αλλά μάλλον καλύπτουν κενά αγοράς που ήδη υπάρχουν στον χώρο της χρηματοδότησης και ιδιαίτερα της χρηματοδοτικής πίστωσης. 

Οι προτάσεις της ΓΣΕΒΕΕ στον Άξονα αυτό είναι οι εξής:

· Θα πρέπει να στηριχτεί η πρωτοβουλία των φορέων των μικρών επιχειρήσεων για δημιουργία Αναπτυξιακής Τράπεζας Μικρών Επιχειρήσεων. Η ΓΣΕΒΕΕ έχει ήδη καταθέσει κοινή πρόταση με την ΕΣΕΕ και την ΕΣΤΕ, για τη χρήση του υπάρχοντος δικτύου των συνεταιριστικών τραπεζών. Στο πλαίσιο αυτό αρχικά θα πρέπει να εξασφαλιστεί μια υγιής κεφαλαιακή βάση για τις συνεταιριστικές τράπεζες εκείνες με προοπτικές υγιούς συνέχισης της λειτουργίας τους. Θα πρέπει επομένως να εξασφαλιστεί ότι οι συνεταιριστικές τράπεζες θα είναι σε θέση να διατηρήσουν μια υγιή κεφαλαιακή βάση, προκειμένου να ενισχυθεί η αξιοπιστία του θεσμού του συνεταιρίζεσθαι. Στο γενικότερο σχήμα της Αναπτυξιακής Τράπεζας Μικρών Επιχειρήσεων μπορούν  να συμπεριληφθούν και οποιοιδήποτε άλλοι φορείς θεωρείται ότι θα μπορέσουν να συνεισφέρουν αποτελεσματικά στους σκοπούς της Τράπεζας.

· Θα πρέπει να δημιουργηθούν συμβουλευτικές υπηρεσίες οι οποίες θα συνοδεύουν τα χρηματοοικονομικά προϊόντα για τις μικρές επιχειρήσεις. Οι μικροί επιχειρηματίες αρκετές φορές δεν διαθέτουν χρηματοοικονομικές γνώσεις και χρειάζονται βοήθεια στο να μπορούν να ανταποκριθούν στις απαιτήσεις των τραπεζών. Οι συμβουλευτικές υπηρεσίες θα βοηθήσουν στην παροχή καλύτερης και ποιοτικότερης πληροφόρησης για την επιχείρηση, διευκολύνοντας τόσο τον επιχειρηματία, όσο και την τράπεζα στη συνεργασία τους. 

· Δημιουργία ενός μηχανισμού για την παρακολούθηση της χρηματοδότησης των ΜμΕ. Το ακριβές σύνολο των στοιχείων που πρέπει να συγκεντρώνεται (σε μηνιαία ή τριμηνιαία βάση) θα πρέπει να συζητηθεί και να γίνει δεκτό από όλα τα ενδιαφερόμενα μέρη (δηλ. τράπεζες, ενδιάμεσοι χρηματοπιστωτικοί οργανισμοί και οργανισμοί ΜμΕ). 

· Θα πρέπει να διερευνηθεί η πιθανότητα εφαρμογής δομών εναλλακτικών μορφών χρηματοδότησης (τύπου crowdfunding) και στη χώρα μας. Τα εργαλεία αυτά καλύπτουν ένα ευρύ φάσμα χρηματοδότησης (ίδια και ξένα κεφάλαια, χρηματοδότηση σποράς-seed και χρηματοδότηση υφιστάμενων επιχειρήσεων, χρηματοδότηση ιδιωτών και επιχειρήσεων, χρηματοδότηση μέσω προεξόφλησης τιμολογίων κτλ.) και έχουν ήδη προσελκύσει την προσοχή κυβερνήσεων, όπως η κυβέρνηση του ΗΒ, οι οποίες τα στηρίζουν τόσο θεσμικά, όσο και χρηματοδοτικά.

· Τέλος, μια ενδιαφέρουσα πρακτική που έχει αναπτυχθεί με επιτυχία κυρίως στις ΗΠΑ και στο ΗΒ, αποτελούν οι Χρηματοπιστωτικοί Οργανισμοί Τοπικής Ανάπτυξης (Community Development Financial Institutions - CDFIs). O σκοπός λειτουργίας των οργανισμών αυτών τους διαφοροποιεί σημαντικά από τις εμπορικές τράπεζες. Οι CDFIs έχουν ως πρωταρχικό στόχο την ανάπτυξη της τοπικής κοινότητας την οποία εξυπηρετούν, παρέχοντάς της χρηματοδότηση η οποία δεν θα μπορούσε να παρασχεθεί εάν δεν υπήρχε ο οργανισμός. Είναι επομένως εύκολο να κατανοήσει κανείς την ιδιαίτερη σημασία των Οργανισμών αυτών για τη χώρα μας σήμερα και τουλάχιστον μεσοπρόθεσμα, καθώς οι καταστρεπτικές συνέπειες της άνευ προηγουμένου κρίσης (ακόμα ίσως και σε παγκόσμιο επίπεδο, ως προς κάποια χαρακτηριστικά της) που βιώνουμε δεν αναμένεται να επουλωθούν γρήγορα. 

Διαχείριση κόκκινων επιχειρηματικών δανείων

Την περίοδο της κρίσης και παρά την περιορισμένη πρόσβαση των μικρών επιχειρήσεων στον τραπεζικό δανεισμό, το φαινόμενο της ιδιωτικής υπερχρέωσης γιγαντώθηκε ως αποτέλεσμα της διαδικασίας εσωτερικής υποτίμησης αλλά και μετασχηματισμού μέρους του δημόσιου χρέους σε ιδιωτικό. Είναι προφανές ότι τα θύματα αυτής της διαδικασίας, εκτός από τα νοικοκυριά, ήταν και οι μικρές επιχειρήσεις. Σήμερα, πάνω από το 40% των μικρών επιχειρήσεων βρίσκονται στο κόκκινο ως προς την εξυπηρέτηση των δανειακών υποχρεώσεων στις τράπεζες. Ταυτόχρονα, η πρόσβασή τους σε εναλλακτικές μορφές και εργαλεία χρηματοδότησης είναι εξαιρετικά περιορισμένες. Ιδιαίτερα σήμερα, πολλές επιχειρήσεις αναζητούν κεφάλαια για την αναχρηματοδότηση υφιστάμενων δανείων. 

Πάγια θέση της ΓΣΕΒΕΕ είναι ότι για την ορθή και αποτελεσματική νομοθέτηση απαιτείται η συστηματική αξιοποίηση των στατιστικών δεδομένων. Παρά τα διαχρονικά μας αιτήματα προς την ΤτΕ, την εταιρεία διαχείρισης Τειρεσίας ΑΕ και το Υπουργείο για την παροχή πληροφοριακού υλικού που θα αφορά την κατανομή και εξέλιξη  των δανείων στο σύνολο της οικονομίας, ανά κλάδο, δραστηριότητα και περιοχή- και χωρίς καμιά αναφορά σε προσωπικά ή εταιρικά δεδομένα- λυπούμαστε να αναφέρουμε ότι ουδέποτε έχουμε λάβει τέτοιο ή παρόμοιο υλικό, και ουδέποτε ζητήθηκε η συνδρομή μας. Επίσης, ουδέποτε έχει εκπονηθεί μια αντίστοιχη διαδικασία stress test για τις μικρές επιχειρήσεις (SME-test) για να αξιολογηθούν οι επιπτώσεις από μια πιθανή ρύθμιση χρεών.

Η πρόσφατη νομοθετική ρύθμιση του Υπουργείου Ανάπτυξης που εισήχθη με το Ν. 4307/2014 δυστυχώς δεν ανταποκρίνεται στις ανάγκες της αγοράς και των μικρών επιχειρήσεων. Ενώ διαφαίνεται η πρόθεση να επιλυθεί το πρόβλημα της υπερχρέωσης, εντούτοις, η ρύθμιση  που προκρίθηκε είναι ατελής και αναποτελεσματική, καθώς οδηγεί σε μη άριστες λύσεις και σε ορισμένες περιπτώσεις οδηγεί σε αδιέξοδα τους δανειολήπτες, αφού η υπόθεσή τους αδυνατεί να καταλήξει.  Επί της αρχής, θεωρούμε ότι κάθε ρύθμιση η οποία στοχεύει στη  λελογισμένη απομείωση του υπέρογκου ιδιωτικού χρέους που βαρύνει τις μικρές επιχειρήσεις είναι θεμιτή και θα τύχει της στήριξης της ΓΣΕΒΕΕ.  Η συγκεκριμένη ρύθμιση δυστυχώς οδηγεί σε δέσμευση και αιχμαλωσία τους δανειολήπτες που βρίσκονται σε καθεστώς ρύθμισης και απαλλάσσει τα τραπεζικά ιδρύματα από μια αντίστοιχη υποχρέωση λογοδοσίας και δεσμευτικότητας.

Οι βασικές ενστάσεις της ΓΣΕΒΕΕ για τις διατάξεις του συγκεκριμένου νόμου είναι οι ακόλουθες:

· Δεν υπάρχει πλαίσιο δέσμευσης των χρηματοπιστωτικών ιδρυμάτων ως προς την αξιολόγηση των αιτημάτων. Η δυνατότητα που δίνεται στο χρηματοδοτικό ίδρυμα να αξιολογήσει και να διαγράψει κατά τη διακριτική του ευχέρεια μέρος της οφειλής, δημιουργεί άνισους όρους διαπραγμάτευσης μεταξύ των επιχειρήσεων και των τραπεζών, και ουσιαστικά εξαρτά την τελική ρύθμιση από την ακολουθούμενη πολιτική της εκάστοτε διοίκησης της τράπεζας. Επί της συγκεκριμένης βάσης, θεωρούμε ότι δεν θα πρέπει να είναι τα τραπεζικά ιδρύματα ο τελικός αξιολογητής της αίτησης αλλά κάποιος ενδιάμεσος φορέας ή κάποιος διαμεσολαβητής/ διαιτητής της αίτησης, ο οποίος θα εξετάζει τα στοιχεία του οφειλέτη και τα στοιχεία που θα του παρέχει η τράπεζα για την εξέλιξη του χρέους.

· Θα πρέπει να υπάρξει ειδική μέριμνα για όσους έχουν κάνει αίτηση υπαγωγής στις διατάξεις του Ν. 3869/2010.

· Η περιουσία/ καθαρή θέση του οφειλέτη για την οποία ελέγχεται θα πρέπει να υπολογίζεται, αλλά δε θα πρέπει να συγχέεται με την περιουσιακή θέση συγγενικών προσώπων και συνεργατών, διότι εγείρονται ζητήματα επιχειρηματικής ηθικής αλλά και διαμορφώνονται προϋποθέσεις ανάπτυξης γραφειοκρατικών εμποδίων.

ΠΡΟΤΑΣΕΙΣ ΓΣΕΒΕΕ

· Επίλυση του προβλήματος των κόκκινων επιχειρηματικών δανείων, με σαφές δεσμευτικό πλαίσιο για τα τραπεζικά ιδρύματα (τροποποίηση Ν. 4307/2014)

· Δημιουργία ενδιάμεσου φορέα διαχείρισης των κόκκινων δανείων

· Καθορισμός ύψους δόσης με βάση πραγματικά στοιχεία τζίρου και εισοδήματος (30%)

· Διαμόρφωση προγραμμάτων για αναχρηματοδότηση των υφιστάμενων δανείων.

· Προώθηση μιας σοβαρής συντεταγμένης επίλυσης της εξίσωσης χρεών προς δημόσιο και ιδιωτικό τομέα.  Πάγια θέση είναι ότι για την ορθή και αποτελεσματική νομοθέτηση απαιτείται η συστηματική αξιοποίηση και η διαφάνεια των στατιστικών δεδομένων.
Αδειοδότηση επιχειρήσεων- επιχειρηματικό περιβάλλον

Εισαγωγή

Η αποσαφήνιση και απλοποίηση των διαδικασιών αδειοδότησης επιχειρήσεων και επαγγελμάτων, καθώς και το γραφειοκρατικό και διοικητικό κόστος συμμόρφωσης των υφιστάμενων πρέπει να αποτελέσει κύριο μέλημα της Κυβέρνησης, προκειμένου να προστατεύσουμε, να ενισχύσουμε αλλά και να ενθαρρύνουμε την επιχειρηματικότητα στην χώρα μας.

Τα τελευταία χρόνια έχουν γίνει σημαντικά βήματα για την απλοποίηση των διαδικασιών αδειοδότησης των επιχειρήσεων. Συγκεκριμένα για τις επιχειρήσεις χαμηλής όχλησης οι οποίες αποτελούν περίπου το 75%-80% των αδειοδοτήσεων στη χώρα, γίνεται προσπάθεια εφαρμογής ενός νέου μοντέλου που βασίζεται στην αρχή : «πρώτα αδειοδοτώ» (θέτοντας τις αναγκαίες απαιτήσεις) και «μετά ελέγχω» (ν. 3982/2011). Για τις δραστηριότητες μέσης όχλησης είναι δυνατή η εφαρμογή του μοντέλου αυτού με αυξημένη, ωστόσο, ευθύνη του αδειοδοτούμενου (μέσω υποβολής εγγυητικών επιστολών), ενώ για τις δραστηριότητες υψηλής όχλησης παραμένει η υφιστάμενη διαδικασία, λόγω του μεγέθους του κινδύνου που ενέχουν. Δραστική επίσης απλοποίηση της διαδικασίας περιβαλλοντικής αδειοδότησης έχει επιτευχτεί με την κατάρτιση Πρότυπων Περιβαλλοντικών Δεσμεύσεων (ΠΠΔ – Ν. 4014/2011) για συγκεκριμένα είδη έργων και δραστηριοτήτων, απαλλάσσοντας δεκάδες χιλιάδες έργα και δραστηριότητες από την ανάγκη διεξαγωγής ειδικής μελέτης περιβαλλοντικών επιπτώσεων, προκειμένου να λάβουν απόφαση έγκρισης περιβαλλοντικών όρων (η οποία έπρεπε να ανανεώνεται ανά τακτά χρονικά διαστήματα, συνήθως ανά πενταετία) και υπόκεινται σε γενικές προδιαγραφές, όρους και περιορισμούς που τίθενται για την προστασία του περιβάλλοντος.

Γενικά οι διαδικασίες αδειοδότησης έχουν μειωθεί προσδιορίζοντας συγκεκριμένες χρονικές προθεσμίες εντός των οποίων η διοίκηση οφείλει να απαντήσει προς τους επιχειρηματίες που κάνουν αίτηση για να τους χορηγηθεί άδεια. 
Ωστόσο σημαντικά προβλήματα παραμένουν στην διαδικασία αδειοδότησης των επιχειρήσεων που διατηρούν αρκετές από τις παθογένειες του προηγούμενου συστήματος, ενώ ερωτηματικά γεννούνται για την σκοπιμότητα και αποτελεσματικότητα νέων διατάξεων. Θεωρούμε ότι ο ρόλος των εργοδοτικών οργανώσεων, των αυτοαπασχολούμενων και των εργαζομένων, αλλά και των δημόσιων αρχών και υπηρεσιών πρέπει να είναι καθοριστικός ώστε να συνδιαμορφωθεί ένα πλαίσιο σταθερό και ισορροπημένο για την απλοποίηση των διαδικασιών αδειοδότητησης και την μείωση της γραφειοκρατίας. 
Πολυνομία – Γραφειοκρατία – Δημοσια Διοίκηση 

Η πολυνομία που χαρακτηρίζεται από την ύπαρξη διάσπαρτων νόμων που για την εφαρμογή τους απαιτούνται πλήθος υπουργικών αποφάσεων, προεδρικών διαταγμάτων, εγκυκλίων, και αποτελεί ένα πολύ σημαντικό ανασταλτικό παράγοντα για την διαμόρφωση ενός ελκυστικού επιχειρηματικού περιβάλλοντος, τα τελευταία χρόνια εντάθηκε σε υπερθετικό βαθμό αντί να μειωθεί και να εξορθολογιστεί. 

1. Θα πρέπει άμεσα να ξεκινήσει η ενιαία κωδικοποίηση των νομοθετημάτων. Παράλληλα οι μελλοντικοί νόμοι θα πρέπει να είναι πλήρεις και σαφείς χωρίς παραπομπές σε προηγούμενους νόμους, αλλά κωδικοποιώντας τους εξαντλητικά στο νέο νομοθετικό κείμενο. Απαραίτητη τέλος προϋπόθεση για την δημιουργία σταθερών και μακροχρόνιων νόμων και ρυθμίσεων είναι η εξαντλητική διαβούλευση και η συναίνεση όλων των ενδιαφερόμενων μερών.

2. Υιοθέτηση της αρχής «προτεραιότητα στις μικρές επιχειρήσεις» στη νομοθετική διαδικασία και την λειτουργία της δημόσιας διοίκησης. Εκπόνηση Έκθεσης Αναμενόμενων Επιπτώσεων σε κάθε νομοθέτημα.

3. Βελτίωση στην απονομή της δικαιοσύνης, με στόχο τόσο την ταχύτητα όσο και την εμπέδωση κλίματος ασφάλειας των επενδυτών.

4. Ιδιαίτερη μέριμνα στις εξαγωγικές επιχειρήσεις, όπου πέρα από την απλοποίηση των διαδικασιών και τη μείωση της γραφειοκρατίας χρειάζονται την ολόπλευρη στήριξη του κράτους. 

5. Εφαρμογή της αρχής «πρώτα αδειοδοτώ και μετά ελέγχω». Με προφανή έμφαση στον έλεγχο και παράλληλα στην γρήγορη και απλοποιημένη διαδικασία χορήγησης αδειών. Αυτό προϋποθέτει την ύπαρξη σαφούς και σταθερού ρυθμιστικού πλαισίου ώστε να μην επιτρέπονται πολλαπλές ερμηνείες των σχετικών διατάξεων.

Αδειοδότηση Επιχειρήσεων – Χωροταξία

· Δημιουργία Κέντρων Εξυπηρέτησης Επιχειρήσεων, τα οποία θα λειτουργούνως “one stop shop”, δηλαδή σημεία μοναδικής επαφής για κάθε συναλλαγή του επιχειρηματία με το Δημόσιο (ίδρυση, αδειοδότηση, λύση της επιχείρησης καθώς και όλες τις επιμέρους διαδικασίες) με αυτεπάγγελτη αναζήτηση δικαιολογητικών και συνοδευτικών εγγράφων. 

· Απλοποιημένες διαδικασίες αδειοδότησης για τις ΜΜΕ μέσω Πιστοποιημένων Μηχανικών (ΤΕΕ), κατά τα πρότυπα έκδοσης οικοδομικών αδειών (χωρίς τη μεσολάβηση δημόσιας υπηρεσίας) αρχικά για τις εγκαταστάσεις χαμηλής όχλησης.

· Ολοκλήρωση χωροταξικού και πολεοδομικού σχεδιασμού, ώστε να αρθούν τα εμπόδια από την ασάφεια του καθεστώτος χρήσεων γης σε πολλές περιοχές της χώρας.

· Αναθεώρηση της εμπορικής πολεοδομίας με στόχο τον περιορισμό της άναρχης επέκτασης των πολυκαταστημάτων και των εμπορικών κέντρων τύπου Mall. Παράλληλα, θα πρέπει να παρθούν μέτρα για την αναβάθμιση των τοπικών αγορών ώστε να είναι σε θέση να ανταγωνιστούν ισότιμα με τα πολυκαταστήματα και να καταστούν ελκυστικοί πόλοι τουριστικού ενδιαφέροντος (ανοικτές τοπικές αγορές). 

Πιστοποιητικά – Διενέργεια ελέγχων
Με ιδιαίτερο προβληματισμό έχει αντιμετωπίσει η ΓΣΕΒΕΕ τις διατάξεις σχετικά με τη δυνατότητα ιδιωτικών φορέων να διεξάγουν τις εξετάσεις που απαιτούνται για την απόκτηση άδειας άσκησης τεχνικού επαγγέλματος καθώς και εκείνων που αφορούν την διενέργεια ελέγχων των αδειών λειτουργίας των επιχειρήσεων (ν.4262/2014). Πρόκειται για ένα εντελώς καινούργιο δεδομένο για το οποίο η ΓΣΕΒΕΕ έχει σημαντικές ενστάσεις. Προφανώς ο σκοπός είναι η «αποσυμφόρηση» του κράτους (των Περιφερειών), η συντόμευση των διαδικασιών και η διοικητική διευκόλυνση, ωστόσο υπάρχει μεγάλη πιθανότητα, ποικίλα ιδιωτικά συμφέροντα και νοοτροπίες να διεισδύσουν σε μια καίρια και μέχρι σήμερα σκοπίμως δημόσια διαδικασία. Η εμπειρία από άλλους τομείς έχει δείξει ότι ο ανταγωνισμός μεταξύ ιδιωτικών εταιρειών για την προσέλκυση «πελατών», δεν είναι πάντοτε υγιής, δεν προωθεί την εγκυρότητα και την αξιοπιστία, αντιθέτως δημιουργεί κερδοσκοπικές αγορές και μεγάλα κόστη για τους δυνητικούς ωφελούμενους. Βεβαίως τα προηγούμενα δεν υποδηλώνουν ότι οι μέχρι σήμερα υφιστάμενες δημόσιες υπηρεσίες αδειοδότησης λειτουργούσαν αποτελεσματικά και με διαφάνεια. Το ζητούμενο λοιπόν είναι (α) να απλοποιηθεί το ρυθμιστικό πλαίσιο και (β) να βελτιωθούν ριζικά οι αρμόδιες κρατικές ή περιφερειακές υπηρεσίες. Στο σχεδιασμό ενός τέτοιου συστήματος, εκτός των επαγγελματικών επιμελητηρίων και των περιφερειών, ο ρόλος των κλαδικών και τοπικών συνδικαλιστικών φορέων εκπροσώπησης εργοδοτών και εργαζομένων θα μπορούσε να αποδειχθεί καθοριστικός, όπως άλλωστε συμβαίνει σε πολλές άλλες ευρωπαϊκές χώρες.

Ανάλογες επιφυλάξεις υπάρχουν για τον νέο θεσμό ελέγχου από τρίτους, κυρίως νομικά πρόσωπα ιδιωτικού δικαίου, οι οποίοι ουσιαστικά θα ελέγχουν για λογαριασμό του δημοσίου τις επιχειρήσεις και τον τρόπο λειτουργίας τους.  Πλέον, η ευθύνη της άδειας και ελέγχου λειτουργίας των επιχειρήσεων περνάει στους ιδιώτες επιχειρηματίες. Σε αυτή τη διαδικασία, εκτός από το παράβολο που υποχρεούται να καταβάλλει η υπό ίδρυση επιχείρηση για κάθε έτος λειτουργίας, θα πρέπει να καταβάλλει τίμημα, το οποίο συμφωνείται ιδιωτικά, για τη λήψη υπηρεσιών πιστοποίησης από πιστοποιημένο οργανισμό αξιολόγησης συμμόρφωσης. Το πρόβλημα ελέγχου έχει να κάνει κυρίως με τον τρόπο που γίνεται, εάν γίνεται και όχι από ποιον γίνεται. Η ΓΣΕΒΕΕ θεωρεί ότι εφόσον υπάρχει ένα σαφές και απλό ρυθμιστικό πλαίσιο λειτουργίας ο οποιοσδήποτε έλεγχος μπορεί να γίνει με checklist. Επίσης ο πρώτος έλεγχος εφόσον δεν συντρέχουν σοβαρές παραβάσεις να έχει συμβουλευτικό χαρακτήρα για τον επιχειρηματία κατά τα πρότυπα των ελέγχων του ΕΦΕΤ. Τέλος αξίζει να αναφέρουμε ότι εάν υπήρχε μια δημόσια υπηρεσία επιφορτισμένη με τον έλεγχο άδειας λειτουργίας των επιχειρήσεων τότε με 200 άτομα προσωπικό θα μπορούσε να διενεργήσει τους σχετικούς ελέγχους εξαντλητικά. Εν τέλει η ΓΣΕΒΕΕ θεωρεί ότι ο έλεγχος δεν πρέπει σε καμία περίπτωση να εκχωρηθεί εξ ολοκλήρου στον ιδιωτικό τομέα. 

Ίδρυση και Λειτουργία Επιχειρηματικών Πάρκων

Η εμπειρία ως τώρα έχει δείξει ότι είναι επιτακτική η ανάγκη να δημιουργηθούν και να επεκταθούν οργανωμένοι χώροι ανάπτυξης και εγκατάστασης των επιχειρήσεων, βιομηχανιών – βιοτεχνιών, και όχι μεμονωμένη και άναρχη εγκατάσταση τους σε διάφορες περιοχές όπως γινόταν μέχρι τώρα. Η εγκατάσταση των επιχειρήσεων σε επιχειρηματικά πάρκα, θα τους εξασφαλίσει ελάχιστο δυνατό λειτουργικό κόστος. 

Το κυρίαρχο ζήτημα για τη Συνομοσπονδία δεν είναι τόσο οι τεχνικές λεπτομέρειες και προδιαγραφές οργάνωσης ενός επιχειρηματικού πάρκου, αλλά κυρίως η διαμόρφωση μιας συνολικής στρατηγικής από την Πολιτεία, η οποία θα καθιστά τα Ε.Π όχι απλά χώρους συγκέντρωσης επιχειρήσεων αλλά ολοκληρωμένους πόλους τοπικής και περιφερειακής ανάπτυξης. 

Η ΓΣΕΒΕΕ εκτιμά ότι θα πρέπει να ληφθούν υπόψη δύο βασικοί παράγοντες που αποτελούν χρόνια τώρα τους ανασταλτικούς λόγους δημιουργίας Επιχειρηματικών Πάρκων.

1. Η χωροθέτηση των ζωνών αυτών είναι εκτός σχεδίου, και σε συνδυασμό και με την απροθυμία των σχετικών ΟΤΑ που υπάγονται οι περιοχές αυτές, δεν προχωρούν απρόσκοπτα οι διαδικασίες πολεοδόμησης και οργάνωσης τους

2. Έλλειψη κινήτρων εγκατάστασης των σχετικών επιχειρήσεων σε Ε.Π όταν μάλιστα συντρέχουν και λόγοι υποχρεωτικής μεγάλης αρτιότητας (ως εκτός σχεδίου περιοχές) και υψηλών αξιών γης.

Λαμβάνοντας υπόψη παράλληλα και τις δαιδαλώδεις γραφειοκρατικές διαδικασίες που απαιτεί η ανάθεση πολεοδομικών μελετών και εφαρμογής τους, οι Δήμοι δεν  δείχνουν διάθεση να προχωρήσουν στη δημιουργία και λειτουργία σχετικών Πάρκων. Χώρες όπως η Ρουμανία και η Ουγγαρία προχώρησαν στη δημιουργία βιομηχανικών και βιοτεχνικών ζωνών, καθώς και πάρκων υψηλής τεχνολογίας, διασφαλίζοντας άρτια μεταφορική υποδομή για την εξυπηρέτηση των εν λόγω περιοχών και άμεσες διαδικασίες εγκατάστασης, μέσω φιλικών προς την επιχειρηματικότητα τοπικών αυτοδιοικήσεων.

Οι βασικές προτάσεις της ΓΣΕΒΕΕ είναι οι εξής: 

1. Λόγω των μεγάλων δυσκολιών που παρουσιάστηκαν διαχρονικά στη μεμονωμένη προσπάθεια κλαδικών ομοσπονδιών να ξεκινήσουν την κατασκευή και λειτουργία ενός Ε.Π, η ΓΣΕΒΕΕ πιστεύει ότι θα λειτουργούσε αποτελεσματικά, η σύμπραξη εταιρειών κατασκευής πάρκων και βιοτεχνικών επιχειρήσεων που θα επιθυμούσαν την εγκατάσταση τους εκεί. Η παραχώρηση δημοσίας γης στην κατασκευή Ε.Π θα εξάλειφε το πρόβλημα της μεγάλης υπερτιμολόγηση εκτάσεων. 

2. Παροχή κατάλληλων κινήτρων μετεγκατάστασης των υφιστάμενων επιχειρήσεων σε οργανωμένες επιχειρηματικές ζώνες, όπως η φορολογική απαλλαγή για τα δύο πρώτα χρόνια και φοροελαφρύνσεις για τα επόμενα δύο έτη

3. Παρέμβαση του ΥΠΕΚΑ για ενεργοποίηση των ΟΤΑ στην άμεση προώθηση των αναγκαίων διαδικασιών, μέσω απλοποίησης των όλων ενεργειών μελέτης και ανάθεσης κατασκευής των Πάρκων

4. Μείωση στο απαιτούμενο μέγεθος αρτιότητας της γης στην Αττική (κάτω των 2000 τμ.) ώστε να είναι εφικτή η εγκατάσταση πολύ μικρών επιχειρήσεων. Προτείνεται η δυνατότητα αγοράς των μεγάλων οικοπέδων από περισσότερους εκ του ενός επιχειρηματίες με νομικά κατοχυρωμένες ιδιοκτησίες

5. Εξασφάλιση περιβαλλοντικών όρων λειτουργίας από τον κατασκευαστή του Ε.Π, ώστε να μην απαιτούνται ειδικές περιβαλλοντικές άδειες από τις εισερχόμενες επιχειρήσεις

6. Άμεση και στενή διασύνδεση των Ε.Π με τα τοπικά Πανεπιστήμια και ερευνητικά κέντρα ώστε να υπάρξει καινοτομία και αύξηση της παραγωγικότητας

7. Προώθηση και ενίσχυση των συνεταιρισμών – cluster εντός των Επιχειρηματικών Πάρκων και Ζωνών και ενθάρρυνση των βιοτεχνών-επιχειρηματιών να συμμετέχουν σε αυτούς

Οι οικονομίες κλίμακας που θα διαχέονται μέσα στην εγκατάσταση θα έχουν ποίκιλες ωφέλειες, καθώς ο τρόπος λειτουργίας εντός των συστάδων είναι και ο αποτελεσματικότερος αφού θα επιτρέπει στις πολύ μικρές και μικρές επιχειρήσεις να ανταγωνιστούν τις αντίστοιχες μεγάλες μονάδες.

Λαμβάνοντας υπόψη, ότι η δημιουργία μιας Βιομηχανικής Ζώνης, τόσο στα μεγάλα αστικά κέντρα αλλά και στις περιφέρειες της χώρας, θα επιφέρει μια σειρά οφελών αλλά και επιβαρύνσεων, οι αρμόδιοι φορείς του Δημοσίου που θα θεσμοθετήσουν και θα εγκρίνουν την χωροθέτηση και λειτουργία ενός Ε.Π, θα πρέπει να έχουν εκ των προτέρων προχωρήσει σε ειδικές μελέτες «αποκρυπτογράφησης» του χώρου επιλογής καθώς και της όμορης επηρεαζόμενης περιοχής. Επιπλέον θα πρέπει να έχουν υλοποιηθεί μελέτες που θα εκτιμούν τα πλεονεκτήματα στη διάχυση της αναπτυξιακής διαδικασίας περιφερειακά ή/και εθνικά, ώστε να προτιμηθεί μια περιοχή εγκατάστασης από μια άλλη. 

Λειτουργία αγοράς (Κυριακές, εκπτώσεις)

Παρά τις καθολικές αντιδράσεις όλων των εμπλεκόμενων φορέων των μικρομεσαίων επιχειρήσεων για το άνοιγμα των καταστημάτων τις Κυριακές η προηγούμενη ηγεσία του Υπουργείου Ανάπτυξης  προχώρησε στη συγκεκριμένη πολιτική επιλογή με το Ν. 4177/2013 «Kανόνες ρύθμισης της αγοράς προϊόντων και της παροχής υπηρεσιών και άλλες διατάξεις» που ψηφίστηκε το 2013.  

Παρά τα πενιχρά αποτελέσματα που καταγράφηκαν στο τζίρο και την απασχόληση, ο προηγούμενος Υφ. Ανάπτυξης προχώρησε στην έκδοση ΥΑ Κ1-1119/7-7-2014 (ΦΕΚ 1859/8-7-2014 τ.Β') σύμφωνα με την οποία θα υπήρχε πιλοτική εφαρμογή του μέτρου για όλο το χρόνο σε συγκεκριμένες τουριστικές περιοχές. Η ΓΣΕΒΕΕ προσέφυγε τον Ιούλιο του 2014, από κοινού με την ΕΣΕΕ και την ΟΥΙΕ στο ΣτΕ και πέτυχε την προσωρινή αναστολή εφαρμογής της συγκεκριμένης ΥΑ.

Η ΓΣΕΒΕΕ έχει επισημάνει σε διάφορα επιστημονικά σημειώματα του ΙΜΕ ότι σε έρευνες που έχουν γίνει σε άλλες Ευρωπαϊκές χώρες δεν έχει προκύψει θετικό αποτέλεσμα για τις μικρομεσαίες επιχειρήσεις από το άνοιγμα των καταστημάτων τις Κυριακές, ενώ η πλειοψηφία των εμπόρων τους οποίους αφορά το μέτρο αντιτίθενται συντριπτικά (78,4% στην έρευνα Ιανουαρίου 2013, ΙΜΕ-ΓΣΕΒΕΕ). Θεωρούμε ότι η ανάκληση του μέτρου θα βοηθήσει την ομαλή μετάβαση της αγοράς σε οικονομική και κοινωνική ειρήνη.

Με το Ν. 4177/2013, θεσμοθετήθηκαν δύο ενδιάμεσες εκπτωτικές περίοδοι, με σκοπό τη «βελτίωση της αγοράς». Κατά τη διάρκεια εφαρμογής αυτού του μέτρου, ούτε πραγματικές εκπτώσεις υπήρξαν, ούτε ο τζίρος και η ζήτηση αυξήθηκαν. Με νεότερη απόφαση, που έλαβε ο πρώην Υφ. Ανάπτυξης κ. Γιακουμάτος, απελευθερώθηκε πλήρως η δυνατότητα των επιχειρήσεων να επικοινωνούν προσφορές προς το καταναλωτικό κοινό. Μάλιστα, αγνοήθηκε χαρακτηριστικά το κοινό κείμενο Κώδικα Δεοντολογίας της Αγοράς που υιοθέτησαν και συμφώνησαν σχεδόν ομόφωνα οι κοινωνικοί εταίροι και οι φορείς της αγοράς (εκτός ΣΕΛΠΕ). Οι συγκεκριμένες πρωτοβουλίες έχουν συμβάλλει στην απαξίωση των μείζονων εκπτωτικών περιόδων και ουσιαστικά οδηγούν σε ολιγοπώληση την αγορά.

Προτάσεις ΓΣΕΒΕΕ 

· Κατάργηση της κυριακάτικης λειτουργίας των καταστημάτων

· Επαναφορά των 2 εκπτωτικών περιόδων

· Υιοθέτηση του Κώδικα Δεοντολογίας για την Αγορά (έτσι όπως συμφωνήθηκε από τους θεσμικούς φορείς) και σύσταση οργάνου διαβούλευσης και ελέγχου με τη συμμετοχή των φορέων

· Αναθεώρηση της ρύθμισης για την πλήρη απελευθέρωση των προσφορών, με την υιοθέτηση συγκεκριμένων κανόνων

Επενδύσεις- ΕΣΠΑ
Ένα από τα σημαντικότερα προβλήματα που αντιμετωπίζει η ελληνική οικονομία – ως αποτέλεσμα και έκφραση της υφεσιακής πορείας- είναι η μεγάλη πτώση των ιδιωτικών και δημοσίων επενδύσεων, φαινόμενο το οποίο εκφράζεται και σε όρους πλήρους απαξίωσης του υφιστάμενου παραγωγικού εξοπλισμού. Σύμφωνα με τα πιο πρόσφατα στοιχεία οι επιχειρήσεις λειτουργούν στο 65% του εργοστασιακού δυναμικού, με τις μικρές επιχειρήσεις να σημειώνουν ακόμη χαμηλότερες επιδόσεις. Αν συνυπολογίσουμε στην τεχνολογική υποβάθμιση, την απαξίωση του ανθρώπινου κεφαλαίου- είτε με τη μορφή μετανάστευσης, είτε υποαπασχόλησης και ανεργίας- , αντιλαμβανόμαστε ότι βρισκόμαστε ενώπιον μιας πραγματικής επενδυτικής γενοκτονίας.

Σημαντική συνεισφορά στην οικονομική καθίζηση έχει διαδραματίσει ασφαλώς η μεγάλη μείωση που σημειώθηκε στο ύψος των δημοσίων επενδύσεων που διατίθενται μέσω του Κρατικού Προϋπολογισμού. Από το 2009, οι δημόσιες επενδύσεις μειώνονται σταθερά σε ποσοστό άνω του 33%, ενώ για το 2015 το ΠΔΕ αναμένεται να συρρικνωθεί κατά 400εκ. επιπλέον.  

Διαχρονική εξέλιξη Δημοσίων Επενδύσεων 

[image: image2.emf]Διαχρονική εξέλιξη ΠΔΕ (Εισηγητική Έκθεση Προϋπολογισμού Οικονομικού Έτους 2015)

Η τάση αυτή πρέπει να αναστραφεί. Το ύψος των ΠΔΕ θα πρέπει σταδιακά να επανέλθει σε απόλυτους όρους στα επίπεδα προ της κρίσης. Η μείωση των δημοσίων επενδύσεων έχει οδηγήσει σε επενδυτική ασφυξία/ απραγία και σε στασιμότητα/ αποεπένδυση, ενώ έχει τροφοδοτήσει και τη συζήτηση για τη λειτουργία του πολλαπλασιαστή. Αν συνδυάσουμε τον αποκλεισμό των επιχειρήσεων από το εγχώριο πιστωτικό σύστημα, τους δυσμενείς όρους που θέτουν οι αλλοδαποί προμηθευτές και συνεργαζόμενοι αλλά και το συνολικό υπόβαθρο της ύφεσης, αντιλαμβανόμαστε ότι οι προοπτικές των ελληνικών επιχειρήσεων δε βελτιώνονται, παρά τη σημαντική προσπάθεια αναδιάρθρωσης και ανταγωνιστικότητας κόστους που έχουν καταβάλλει.

Θέση της ΓΣΕΒΕΕ ότι σε περιόδους πρωτόγνωρης ύφεσης και κρίσης θα πρέπει το πρόγραμμα δημοσίων επενδύσεων να διαχωρίζεται από τα υπόλοιπα στοιχεία που συγκροτούν τις δημόσιες δαπάνες και τελικά προσδιορίζουν το ύψος του ελλείμματος (για όλες τις χώρες). Είναι ένας λογαριασμός με υψηλό πολλαπλασιαστή και δεν θα πρέπει να ακολουθεί την καθοδική τάση  της δημόσιας και ιδιωτικής κατανάλωσης.

Ταυτόχρονα με την αναθεώρηση των δεικτών του ΠΔΕ, απαιτείται ένας συντεταγμένος ανασχεδιασμός των προτεραιοτήτων της διοίκησης που τίθενται για τη νέα προγραμματική περίοδο 2014-2020, τόσο σε επίπεδο οργανωτικό, όσο και σε επίπεδο χρηματοδότησης αναπτυξιακών δράσεων.

Η εμπειρία της ΓΣΕΒΕΕ και του ΙΜΕ-ΓΣΕΒΕΕ, ως κοινωνικού εταίρου που έχει παρακολουθήσει την εξέλιξη στη διαχείριση των προγραμμάτων έχει καταδείξει ότι οι απόψεις των κοινωνικών και θεσμικών φορέων της αγοράς δεν έτυχαν ιδιαίτερης προσοχής και μόνο αποσπασματικά λαμβάνονταν υπόψη κατά την κατάρτιση των προγραμματικών πλαισίων. Τόσο σε επίπεδο κεντρικού σχεδιασμού, αλλά και κατά την πορεία διαμόρφωσης και ανάπτυξης των επιχειρησιακών προγραμμάτων του ΕΣΠΑ, όλο το προηγούμενο διάστημα απουσίασε ένα συγκροτημένο πλαίσιο διαβούλευσης και ανταλλαγής προτάσεων με τους θεσμικούς φορείς. 

Αυτή η εγγενής αδυναμία της διοίκησης να οργανώσει και να εξελίξει ένα συνεκτικό πλαίσιο διαλόγου και λήψης αποφάσεων με τα ενδιαφερόμενα μέρη για τις επενδυτικές ανάγκες των επιχειρήσεων και της ελληνικής οικονομίας είναι προφανές ότι δημιούργησε στρεβλώσεις και αναποτελεσματικές ρυθμίσεις στην τελική διαμόρφωση των προγραμμάτων. Μεγάλο μέρος των προτάσεων κατέληξε να διαμεσολαβείται από συγκεκριμένους παράγοντες της αγοράς, με συγκεκριμένο προσανατολισμό και οικονομική κατεύθυνση ως προς το μοντέλο οικονομίας που αναζητούσαν, γεγονός που περιθωριοποίησε τις ανάγκες και τις επιδιώξεις της πλειάδας των μικρών επιχειρήσεων και της τοπικής οικονομίας. Αυτό είχε ως αποτέλεσμα την αγνόηση των πραγματικών μεγεθών της ελληνικής οικονομίας και τον αποκλεισμό κλάδων με υψηλή εγχώρια προστιθέμενη αξία και πολλαπλασιαστικά οφέλη. Αυτή η εξέλιξη αποτυπώνεται και στις παραδοχές που ακολούθησε ο σχεδιασμός της προγραμματικής περιόδου ΕΣΠΑ 2014-2020. Και ενώ οι ώριμες δράσεις θα πρέπει να προχωρήσουν συνεκτικά και σύμφωνα με το σχεδιασμό που έχει ήδη γίνει, υπάρχουν περιθώρια ανασχεδιασμού αναφορικά με το ΕΠΑνΕΚ της συγκεκριμένης περιόδου.

Το ΙΜΕ-ΓΣΕΒΕΕ δηλώνει ότι διαθέτει την κατάλληλη προετοιμασία, τους πόρους και το υπόβαθρο ώστε να υποστηρίξει τις δράσεις του Υπουργείου με τεχνικό και συμβουλευτικό ρόλο, συμμετέχοντας σε επιτροπές παρακολούθησης και δομώντας ένα σταθερό σημείο αναφοράς και διαλόγου με τους υπόλοιπους κοινωνικούς εταίρους και τους φορείς της αγοράς. Άλλωστε, θεσμικά προβλέπεται η συμμετοχή τους στην εκπόνηση και υλοποίηση σημαντικών προγραμμάτων (όπως η υλοποίηση δράσεων του ΕΠΑνΕΚ
) σε ένα ευρύ φάσμα πολιτικών.
ΠΡΟΤΑΣΕΙΣ ΓΣΕΒΕΕ

· Διεκδίκηση ενός υψηλότερου μεριδίου δαπάνης από τον Π/Υ για το πρόγραμμα δημοσίων επενδύσεων και κατανομή που να ευνοεί την εγχώρια παραγωγικότητα και τις επιχειρήσεις

· Σύνδεση φορολόγησης με τον αναπτυξιακό σχεδιασμό των ΜμΕ (αφορολόγητο αποθεματικό)

· Σύνδεση της πρόσβασης σε επενδυτικά εργαλεία με τη δημιουργία θέσεων απασχόλησης

· Απαλοιφή γραφειοκρατικών και άλλων προϋποθέσεων που καθιστούν μη επιλέξιμες πολλές μικρές επιχειρήσεις

· Επιτάχυνση της διαδικασίας απορρόφησης των κονδυλίων για το πρόγραμμα 2007-2013 (κινδυνεύουν πολλές πράξεις που έχουν υλοποιηθεί να μην χρηματοδοτηθούν)

· Ανασχεδιασμός στο πλαίσιο του εφικτού του ΕΠΑνΕΚ (η απορροφητικότητα πρέπει να συνδεθεί με τα πολλαπλασιαστικά οφέλη που παράγει

Εμπορικές Μισθώσεις

Οι πρόσφατες διατάξεις που έχουν ψηφιστεί για τις Εμπορικές Μισθώσεις, με το άρθρο 13 του Ν.4242/2014 του Υπ. Ανάπτυξης, οδήγησαν στην πλήρη απελευθέρωση των επαγγελματικών μισθώσεων και έρχονται σε ευθεία αντίθεση με τις ανάγκες της αγοράς χωρίς να επιλύουν κανένα ουσιαστικό πρόβλημα των ελληνικών επιχειρήσεων. Μάλιστα, επιτείνουν το πρόβλημα ανασφάλειας και οδηγούν σε αναστολή των όποιων σχεδιαζόμενων επενδυτικών δραστηριοτήτων. Η ΓΣΕΒΕΕ έχει εκφράσει την αντίθεση της σε κάθε απόπειρα απελευθέρωσης των επαγγελματικών μισθώσεων, θεωρώντας ότι στη δεδομένη συγκυρία θα δημιουργήσει περισσότερα προβλήματα από όσα θα επιλύσει. 

ΠΡΟΤΑΣΕΙΣ ΓΣΕΒΕΕ
Η ΓΣΕΒΕΕ τάσσεται υπέρ της επαναφοράς του προηγούμενου θεσμικού πλαισίου. Εξάλλου η οποιαδήποτε μεταβολή θα πρέπει να γίνεται ύστερα από ενδελεχή ανάλυση της αγοράς που θα λαμβάνει υπόψη ένα σύνολο κριτηρίων, όπως:

· τα πάγια επενδεδυμένα κεφάλαια, 

· τους χρόνους αποπληρωμής των δανείων

· τον ορίζοντα επένδυσης και απόδοσης που έχει η επιχειρηματική δραστηριότητα 

τις ζώνες χρήσεις 

· την εμπορικότητα του δρόμου και το χώρο στον οποίο τοποθετείται μια επιχείρηση.  

Σε κάθε περίπτωση θα πρέπει να διατηρηθεί ένα πλαίσιο προστασίας της επιχειρηματικότητας με σκοπό την προώθηση της μακρόπνοης επενδυτικής δραστηριότητας.

� Ενίσχυση της θεσμικής ικανότητας των κοινωνικών εταίρων, σελ. 


Οι οργανώσεις των κοινωνικών εταίρων αποτελούν εταίρους, του Εταιρικού Συμφώνου και των Τομεακών και Περιφερειακών Επιχειρησιακών Προγραμμάτων και η ενεργός συμμετοχή τους στην αναπτυξιακή διακυβέρνηση είναι προϋπόθεση για την αντιμετώπιση των οικονομικών και κοινωνικών προκλήσεων που αντιμετωπίζει η χώρα. Οι κοινωνικοί εταίροι συμμετέχουν ήδη θεσμικά, στην εκπόνηση των σημαντικότερων εθνικών προγραμμάτων για την ανάπτυξη, την απασχόληση και τις μεταρρυθμίσεις, γεγονός που τους δίδει τη δυνατότητα ολοκληρωμένων προσεγγίσεων για την εκπόνηση πολιτικών που θα βγάλουν τη χώρα από την κρίση. Οι κοινωνικοί εταίροι αναμένεται να έχουν αυξημένες ευθύνες για την εκπόνηση και υλοποίηση δράσεων του ΕΠΑνΕΚ με στόχο την προώθηση του νέου αναπτυξιακού υποδείγματος που στηρίζει την απασχόληση και την κοινωνική συνοχή. Η συμμετοχή των κοινωνικών εταίρων στην υλοποίηση δράσεων του ΕΠΑνΕΚ θα αφορά κυρίως: (α) στην προώθηση της απασχόλησης και την υποστήριξη της κινητικότητας των εργαζομένων, (β) στην προώθηση της προσαρμοστικότητας των επιχειρήσεων και των εργαζομένων στις οικονομικές και τεχνολογικές αλλαγές, (γ) στη βελτίωση των δεξιοτήτων του εργατικού δυναμικού της χώρας, (δ) στη βελτίωση του επιχειρηματικού περιβάλλοντος και (ε) στην προώθηση της εξωστρεφούς επιχειρηματικότητας και στην ανάπτυξη εξωστρεφών δικτυώσεων και συνεργιών και (στ) στην ενίσχυση της θεσμικής τους ικανότητας, της ποιότητας του κοινωνικού διαλόγου και της δικτύωσής τους με διεθνείς οργανισμούς.

